DA Den Europæiske Unions Tidende L 150/11

KOMMISSIONENS BESLUTNING

af 11. juni 2007

om ændring af beslutning 93/52/EØF for så vidt angår erklæringen om, at Rumænien officielt er fri for brucellose (B. melitensis), og beslutning 2003/467/EF for så vidt angår erklæringen om, at Slovenien officielt er fri for kvægbrucellose

(meddelt under nummer K(2007) 2400)

(EØS-relevant tekst)

(2007/399/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), særlig bilag A, kapitel II, punkt 7,

under henvisning til Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet (2), særlig bilag A, kapitel 1, afsnit II, og

ud fra følgende betragtninger:

(1) Ved Kommissionens beslutning 93/52/EØF af 21. december 1992 om konstatering af, at bestemte medlemsstater eller regioner overholder betingelserne for brucellose (B. melitensis), og om anerkendelse af deres status som medlemsstat eller region, der er officielt fri for denne sygdom (3) er der i overensstemmelse med direktiv 91/68/EØF opstillet en liste over regioner i medlemsstaterne, som er anerkendt som officielt fri for brucellose (B. melitensis).

(2) I forbindelse med en veterinærkontrol i juli 2001, blev det konstateret, at Rumænien opfylder betingelserne, der er fastsat i kapitel 1, afsnit II, nr. 1, litra b), i bilag A til direktiv 91/68/EØF. Rumænien blev derfor nævnt i Kommissionens beslutning 97/232/EF af den 3. marts 1997 om ændring af listen over tredjelande, hvorfra medlemsstaterne tillader indførsel af får og geder (4) som et tredjeland godkendt som officielt fri for brucellosis (B. melitensis).

(3) Desuden har Rumænien siden denne godkendelse forpligtet sig til at opfylde betingelserne, der er fastsat i bilag A, kapitel 1, afsnit II, nr. 2 til direktiv 91/68/EØF, for at bevare denne status som officielt fri for sygdommen.

(4) For hele landets område har Rumænien forelagt Kommissionen dokumentation, der bekræfter, at betingelserne, der er fastsat i bilag A, kapitel 1, afsnit II, nr. 1, litra b) til direktiv 91/68/EØF, er opfyldt, og som viser, at betingelserne i bilag A, kapitel 1, afsnit II, nr. 2 til direktiv 91/68/EØF fortsat overholdes, hvad angår bevarelse af denne status som officielt fri for sygdommen.

(5) Rumænien bør derfor anerkendes som officielt fri for brucellose (B. melitensis) for så vidt angår fåre- og gedebedrifter.

(6) Direktiv 64/432/EØF foreskriver, at medlemsstater eller områder eller regioner i medlemsstater kan erklæres officielt fri for tuberkulose, brucellose og enzootisk kvægleukose for så vidt angår kvægbesætninger, under forudsætning af at visse betingelser i direktivet er opfyldt.

(7) Listerne over regioner i medlemsstaterne, der er erklæret fri for kvægtuberkulose, kvægbrucellose og enzootisk kvægleukose, findes i Kommissionens beslutning 2003/467/EF af 23. juni 2003 om fastlæggelse af kvægbesætningers status i visse medlemsstater eller regioner i medlemsstater som officielt fri for tuberkulose, brucellose og enzootisk kvægleukose (5).

(8) Slovenien har forelagt Kommissionen dokumentation, der viser, at de relevante betingelser i direktiv 64/432/EØF er opfyldt for hele landets område, så den pågældende medlemsstat kan erklæres officielt fri for brucellose.

(9) På grundlag af den dokumentation, der er fremlagt af Slovenien, bør hele denne medlemsstats område derfor erklæres officielt fri for brucellose for så vidt angår kvæg.

(10) Beslutning 93/52/EØF og 2003/467/EF bør derfor ændres i overensstemmelse hermed.

(11) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Bilag I til beslutning 93/52/EF erstattes af teksten i bilag I til nærværende beslutning.

Artikel 2

Kapitel 1 i bilag II til beslutning 2003/467/EF erstattes af teksten i bilag II til nærværende beslutning.

Artikel 3

Denne beslutning anvendes fra tredjedagen efter offentliggørelsen i Den Europæiske Unions Tidende.

Artikel 4

Denne beslutning er rettet til medlemsstaterne.

Udfærdiget i Bruxelles, den 11. juni 2007. På Kommissionens vegne Markos KYPRIANOU Medlem af Kommissionen

(1) EFT 121 af 29.7.1964, s. 1977/64. Senest ændret ved direktiv 2006/104/EF (EUT L 363 af 20.12.2006, s. 352).

(2) EFT L 46 af 19.2.1991, s. 19. Senest ændret ved direktiv 2006/104/EF.

(3) EFT L 13 af 21.1.1993, s. 14. Senest ændret ved beslutning 2006/169/EF (EUT L 57 af 28.2.2006, s. 35).

(4) EFT L 93 af 8.4.1997, s. 43. Ophævet ved beslutning 2004/212/EF (EUT L 73 af 11.3.2004, s. 11).

(5) EUT L 156 af 25.6.2003, s. 74. Senest ændret ved beslutning 2007/174/EF (EUT L 80 af 21.3.2007, s. 11).

BILAG I »BILAG I MEDLEMSSTATER ISO-kode Medlemsstat BE Belgien CZ Tjekkiet DK Danmark DE Tyskland IE Irland LU Luxembourg HU Ungarn NL Nederlandene AT Østrig PL Polen RO Rumænien SI Slovenien SK Slovakiet FI Finland SE Sverige UK Det Forenede Kongerige«